'Šibenski arhitekti danas rade sjajan posao i stvaraju buduću kulturnu baštinu' Šibenik ima dobrih razloga da se ponosi svojim arhitektima, onima koji su gradu ostavili povijesnu urbanu baštinu, i onima koji danas stvaraju novu, buduću baštinu, istaknula je u pismu kojeg je poslala portalu ŠibenikIN Marina Pavković, arhitektica i bivša ravnateljica Zagrebačkog Velesajma. Gostujuća predavačica na Arhitektonskom fakultetu u Zagrebu tvrdi kako je nakon perioda stagnacije i sumnje u pozitivne pomake, Šibenik u velikom zaokretu promijenio smjer, čemu najviše pridonosi niz realiziranih projekata u javnom prostoru.

17.12.2016, 16:55h17.12.2016, 19:19hI.Š.

- Ljudi rade sjajan posao i to treba naglasiti. Pratim scenu i zadovoljna sam jer se grad arhitektonski brendira – naglasila je Pavković, Šibenčanka koja upravo piše doktorsku disertaciju na temu brendiranja u arhitekturi. Dvije je godine provela na mjestu direktorice Zagrebačkog velesajma s ciljem da ga infrastrukturno prenamijeni potrebama 21. stoljeća, a kako je stvar zapela, kako kaže, dala je ostavku jer zagrebačko sajmovanje ne može funkcionirati u postojećim uvjetima.

- Ljudi koji danas rade u Šibeniku stvaraju budućnost. Kad sam vidjela projekt studentskog doma Palacin arhitekta Zorana Popovića, malo je reći da sam se oduševila. Kako inače surađujem na projektima vezanima za vojarne, ovaj mi je odmah 'upao u oko' jer je različit od dosadašnjih koji su svi na isti kalup. Popovićevo rješenje je fantastično jer je u staru vojarnu ukomponiro zeleni krov – istakla je Pavković.

Oduševljena je i ostalim projektima šibenskih arhitekata, poput plaže Banj i obnove tvrđava sv. Mihovil i Barone. Unatoč promjeni dvije gradske vlasti zadnjih osam godina, razvojni projekti nisu zaustavljeni, ističe arhitektica i napominje da su svi projekti izdašno sufinancirani europskim novcem.

- Tko god je pokušao aplicirati na natječaje za europska sredstva, zna da nije lako ni jednostavno dobiti ih jer se traže jasna projektna ideja, svrha, ciljevi i učinak. Šibenčanima to očito polazi za rukom – kazala je Pavković i dodala da su realizirani projekti podigli turističku atraktivnost grada i potakli gospodarske aktivnosti, a šetnica u kanalu autora Nikole Bašića sjajan je primjer gradnje identiteta na ambijentalnoj unikatnosti.

U Šibeniku sada rada nova generacija arhitekata koja stvara jedan novi grad projektima svjetske razine, napomenula je Pavković i dodala da te ljude Šibenčani trebaju doživljavati kao vlastitu vrijednost.